CELEX: 52016DC0333
Language: mt
Date: 2016-05-18 00:00:00
Title: Rakkomandazzjoni għal RAKKOMANDAZZJONI TAL-KUNSILL dwar il-programm nazzjonali ta' riforma tal-2016 ta' Ċipru u li twassal opinjoni tal-Kunsill dwar il-programm ta' stabbiltà tal-2016 ta' Ċipru

IL-KUMMISSJONI EWROPEA
            Brussell, 18.5.2016
            COM(2016) 333 final
            Rakkomandazzjoni għal
            RAKKOMANDAZZJONI TAL-KUNSILL
            dwar il-programm nazzjonali ta' riforma tal-2016 ta' Ċipruu li twassal opinjoni tal-Kunsill dwar il-programm ta' stabbiltà tal-2016 ta' Ċipru
            
               
         
         
            
            
            
               Rakkomandazzjoni għal
            
            
               RAKKOMANDAZZJONI TAL-KUNSILL
            
            
               dwar il-programm nazzjonali ta' riforma tal-2016 ta' Ċipru
               
                  u li twassal opinjoni tal-Kunsill dwar il-programm ta' stabbiltà tal-2016 ta' Ċipru
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
            
            
               Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta' budget u s-sorveljanza u l-koordinazzjoni ta’ politika ekonomika
                  1
               , u partikolarment l-Artikolu 5(2) tiegħu,
            
            
               Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta' Novembru 2011 dwar il-prevenzjoni u l-korrezzjoni tal-iżbilanċi makroekonomiċi
                  2
               , u b'mod partikolari l-Artikolu 6(1) tiegħu,
            
            
               Wara li kkunsidra r-rakkomandazzjoni tal-Kummissjoni Ewropea
                  3
               ,
            
            
               Wara li kkunsidra r-rakkomandazzjoni tal-Parlament Ewropew
                  4
               ,
            
            
               Wara li kkunsidra l-konklużjonijiet tal-Kunsill Ewropew,
            
            
               Wara li kkunsidra l-opinjoni tal-Kumitat tal-Impjiegi,
            
            
               Wara li kkunsidra l-opinjoni tal-Kumitat Ekonomiku u Finanzjarju,
            
            
               Wara li kkunsidra l-opinjoni tal-Kumitat tal-Protezzjoni Soċjali,
            
            
               Wara li kkunsidra l-opinjoni tal-Kumitat ta' Politika Ekonomika,
            
            
               Billi:
            
            
               (1)Ċipru kien soġġett għal programm ta’ aġġustament makroekonomiku sal-31 ta’ Marzu 2016 f’konformità mal-Artikolu 1(2) tad-Deċiżjoni ta' Implimentazzjoni 2013/463/UE tal-Kunsill
                  5
               . Skont l-Artikolu 12 tar-Regolament (UE) Nru 472/2013 tal-Parlament Ewropew u tal-Kunsill
                  6
               , Ċipru kien eżenti mill-monitoraġġ u l-valutazzjoni tas-Semestru Ewropew għall-koordinazzjoni tal-politika ekonomika għad-durata tal-programm. Ladarba ħareġ mill-programm, Ċipru issa huwa integrat bis-sħiħ fis-Semestru Ewropew.
            
            
               (2)Fis-26 ta’ Novembru 2015, il-Kummissjoni adottat l-Istħarriġ Annwali dwar it-Tkabbir
                  7
               , li ta bidu għas-Semestru Ewropew ta’ koordinazzjoni tal-politika ekonomika tal-2016. Il-prijoritajiet tal-Istħarriġ Annwali dwar it-Tkabbir ġew approvati mill-Kunsill Ewropew fis-17–18 ta’ Marzu 2016. Fis-26 ta’ Novembru 2015, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta’ Twissija
                  8
               , li fih hija indikat li s-sitwazzjoni ta’ Ċipru għandha tiġi vvalutata fil-kuntest tal-proċedura ta’ żbilanċ makroekonomiku wara l-konklużjoni tal-programm ta’ aġġustament makroekonomiku. Fl-istess ġurnata, il-Kummissjoni adottat ukoll rakkomandazzjoni għal rakkomandazzjoni tal-Kunsill dwar il-politika ekonomika taż-żona tal-euro
                  9
               . Din ir-rakkomandazzjoni ġiet approvata mill-Kunsill Ewropew fit-18–19 ta’ Frar 2016 u adottata mill-Kunsill fit-8 ta’ Marzu 2016. Bħala pajjiż li l-munita tiegħu hija l-euro, u fid-dawl tal-interkonnessjonijiet mill-qrib bejn l-ekonomiji fl-Unjoni Ekonomika u Monetarja, Ċipru għandu jiżgura l-implimentazzjoni sħiħa u f’waqtha ta’ din ir-rakkomandazzjoni.
            
         
         
            
               (3)Ir-Rapport tal-Pajjiż 2016 għal Ċipru
                  10
                ġie ppubblikat fis-7 ta’ April 2016. Dan ivvaluta s-sitwazzjoni ekonomika u soċjali ta’ Ċipru u l-isfidi wara l-ħruġ tiegħu mill-programm ta’ aġġustament makroekonomiku fil-31 ta’ Marzu 2016, u l-progress ta' Ċipru lejn il-miri nazzjonali tal-Europa 2020. Dan inkluda wkoll analiżi fil-fond skont l-Artikolu 5 tar-Regolament (UE) Nru 1176/2011. Fis-7 ta’ April 2016, il-Kummissjoni ppreżentat ir-riżultati tal-analiżi fil-fond. 
                  11
                Il-Kummissjoni, permezz tal-analiżi tagħha, tikkonkludi li Ċipru qed jesperjenza żbilanċi makroekonomiċi eċċessivi. B’mod partikolari, huwa essenzjali li jittratta l-istokk kbir ta’ żbilanċi f’forma ta’ eċċess ta' dejn privat, pubbliku u estern, u l-livell għoli ta’ self improduttiv.
            
            
               (4)Fit-28 ta' Aril 2016, Ċipru ppreżenta l-programm nazzjonali ta' riforma tal-2016 tiegħu, u fit-13 ta' Mejju 2016, wara l-iskadenza, il-programm ta' stabbiltà tal-2016 tagħha. Biex jiġu kkunsidrati l-konnessjonijiet ta’ bejniethom, iż-żewġ programmi ġew ivvalutati fl-istess żmien.
            
            
               (5)Rakkomandazzjonijiet speċifiċi għall-pajjiż ġew indirizzati fl-ipprogrammar tal-Fondi Strutturali u ta’ Investiment Ewropej għall-perjodu 2014-2020. Kif previst fl-Artikolu 23 tar-Regolament (UE) Nru 1303/2013, fejn dan ikun meħtieġ għall-appoġġ tal-implimentazzjoni ta’ Rakkomandazzjonijiet relevanti tal-Kunsill, il-Kummissjoni tista' titlob lil xi Stat Membru biex janalizza u jipproponi emendi għall-Ftehim ta’ Sħubija u l-programmi relevanti tiegħu. Il-Kummissjoni pprovdiet aktar dettalji dwar kif se tagħmel użu minn din id-dispożizzjoni f’linji gwida dwar l-applikazzjoni tal-miżuri li jorbtu l-effettività tal-Fondi Ewropej Strutturali u ta’ Investiment ma’ governanza ekonomika soda
                  12
               .
            
            
               (6)[Wara t-tħassir tal-proċedura ta' defiċit eċċessiv, Ċipru jinsab fil-parti preventiva tal-Patt ta’ Stabbiltà u Tkabbir u huwa soġġett għar-regola tad-dejn tranżizzjonali.] Abbażi tal-previżjoni tar-rebbiegħa 2016 tal-Kummissjoni, il-mira baġitarja fuq terminu medju hija mistennija li tintlaħaq fl-2016. Madankollu, jekk ma jinbidlux il-politiki, hemm riskju ta’ xi devjazzjoni mill-objettiv baġitarju ta’ terminu medju fl-2017. Il-bilanċ strutturali ta' Ċipru huwa proġettat li jiddeterjora iktar milli huwa permess taħt ir-regola tad-dejn tranżizzjonali. Abbażi tal-valutazzjoni tal-programm ta' stabbiltà u filwaqt li jqis il-previżjoni tar-rebbiegħa 2016 tal-Kummissjoni, il-Kunsill huwa tal-opinjoni li hemm riskju li Ċipru ma jkunx konformi mad-dispożizzjonijiet tal-Patt ta' Stabbiltà u Tkabbir. Għalhekk, jinħtieġu iktar miżuri biex jiżguraw konformità fl-2017.
            
            
               (7)Ċipru implimenta riformi fiskali-strutturali importanti taħt il-programm ta’ aġġustament makroekonomiku tiegħu. Ċerti partijiet ta’ leġiżlazzjoni sekondarja għad iridu jiġu adottati rigward il-proċeduri għall-preparazzjoni tal-baġit, rekwiżiti għal aġġustamenti baġitarji fl-istess sena u responsabbiltajiet ta' uffiċjali ta’ kontroll tal-impenji. Is-settur pubbliku għadu kkaratterizzat minn ineffiċjenzi. B’mod partikolari, l-amministrazzjoni pubblika hija mmarkata minn wieħed mill-ogħla kontijiet tal-paga (bħala persentaġġ tal-PDG) fiż-żona tal-euro, filwaqt li l-indikaturi tal-effiċjenza għadhom medji u jistgħu jiġu ttraċċati għan-nuqqas ta’ mobbiltà u ta’ inċentivi għal prestazzjoni. Utilitajiet ipprovduti mill-Istat (telekomunikazzjoni, enerġija) huma mmarkati bi prezzijiet għoljin u għadhom relattivament protetti mill-kompetizzjoni. Skont il-programm, Ċipru ħa l-impenn li jadotta mekkaniżmu vinkolanti biex jiġu limitati żidiet fis-salarji għall-impjegati pubbliċi bħala mezz li jiggarantixxi s-sostenibbiltà fit-tul tal-finanzi pubbliċi. Filwaqt li l-abbozz tal-liġi tħejja u ġie ppreżentat lill-Kamra tar-Rappreżentanti, għadu qed jistenna li jiġi adottat. Skont il-programm, tressqu riforma orizzontali tal-amministrazzjoni pubblika, pjan ta’ riforma tal-gvernijiet lokali u liġi ġdida dwar il-governanza ta’ entitajiet tal-Istat biex titjieb l-effiċjenza tas-settur pubbliku, iżda għadhom ma ġewx adottati.
            
            
               (8)Id-dejn tas-settur privat għadu eċċessiv f’Ċipru. Filwaqt li l-oqfsa tal-esklużjoni u insolvenza riformata jikkostitwixxu pass importanti biex jiġu bbilanċjati d-drittijiet tad-debituri u l-kredituri, hemm lok għat-titjib tal-effiċjenza tagħhom u li l-użu tagħhom jiġi estiż. Għadd ta’ nuqqasijiet fl-operat ta’ dawn l-oqfsa jfixklu t-tqegħid tad-dejn privat f’perkors sostenibbli u t-tnaqqis aktar mgħaġġel ta’ self improduttiv. Dan jaffettwa wkoll il-kapaċità li tiġi offruta t-tieni opportunità għall-imprendituri. Għad hemm ukoll għadd ta’ nuqqasijiet fil-funzjonament ta’ soluzzjonijiet ta’ ristrutturar tas-settur privat tad-dejn. Barra minn hekk, l-adozzjoni tar-regolamenti kollha meħtieġa u r-regoli tal-Qorti hija importanti għall-implimentazzjoni effettiva tal-leġiżlazzjoni dwar l-insolvenza. Sabiex ikun kompletament operazzjonali, is-servizz tal-insolvenza jeħtieġ persunal adegwat, infrastruttura tal-IT u numru suffiċjenti ta’ prattikanti mħarrġa tajjeb u liċenzjati fl-insolvenza. Barra minn hekk, sistemi affidabbli u rapidi għall-ħruġ u t-trasferiment ta’ titoli tal-proprjetà huma kruċjali biex jiġi evitat ix-xogħol b’lura u biex jipprovdu lix-xerrejja bi klawżoli ta’ protezzjoni, u dan jiggarantixxi determinazzjoni tad-drittijiet tal-proprjetà u jikkontribwixxu għar-ritorn għal fiduċja fis-suq tad-djar. 
            
            
               (9)Ċipru qed jiffaċċja wkoll sfidi kritiċi fir-rigward tal-funzjonament tas-sistema ġudizzjarja. Proċeduri ineffiċjenti fil-qorti u kapaċità limitata jwasslu għal dewmien fl-ipproċessar ta’ kawżi tal-qorti, u dan ifixkel il-funzjonament tal-qafas ta’ insolvenza u preklużjoni u jdgħajjef l-ambjent tan-negozju inġenerali. Fin-nuqqas ta’ riforma tal-liġi tal-proċedura ċivili, l-ipproċessar u l-infurzar tad-deċiżjonijiet tal-qorti u t-tnaqqis ta’ kawżi pendenti għadu miexi bil-mod.
            
            
               (10)Sar progress sinifikanti taħt il-programm ta’ ristrutturazzjoni u l-fiduċja fis-sistema finanzjarja ta’ Ċipru qed tiġi restawrata. Madankollu, Ċipru għadu qed jiffaċċa l-isfida li jiġi restawrat is-self normali lill-ekonomija u li jitnaqqas is-self improduttiv, li jibqa’ madwar 55 % mit-total ta’ self lil unitajiet domestiċi u korporazzjonijiet mhux finanzjarji. Id-dejn korporattiv għoli jrendi n-negozji inqas kompetittivi u jdgħajjef il-kapaċità tagħhom biex jinvestu u jikbru. L-isforzi tal-banek biex jirristrutturaw id-dejn ta’ mutwatarji vijabbli għadhom ma wrewx riżultati tanġibbli, filwaqt li l-provvediment ta’ skoperturi improduttivi tagħhom għadu relattivament moderat. Id-għufijiet fl-infurzar tal-kuntratti u d-dixxiplina tal-ħlas lura huma ta’ piż fuq il-kapaċità li jiġu indirizzati n-nuqqasijiet strateġiċi u biex twaqqaf il-formazzjoni ta’ self improduttiv. Il-banek ukoll għandhom aċċess limitat għal informazzjoni dwar id-dħul u l-assi ta’ mutwatarji, minkejja l-ħolqien tar-reġistru ta’ kreditu.
            
            
               (11)Ċipru għamel ħafna progress fit-tmexxija tal-ekonomija mir-riċessjoni, iżda l-investiment għadu baxx u t-tkabbir potenzjali tal-ekonomija miexi bil-mod.  Skont il-programm, Ċipru adotta pjan ta’ azzjoni għat-tkabbir, li kien immirat lejn it-titjib tal-kompetizzjoni, it-tisħiħ ta’ inċentivi għall-innovazzjoni u għall-faċilitazzjoni tal-investiment permezz tal-ħolqien ta’ ambjent aktar trasparenti u effiċjenti biex isir in-negozju u jiffaċilita il-proċeduri tal-ħruġ tal-liċenzji u tal-permessi. L-implimentazzjoni tal-pjan ta’ privatizzazzjoni u t-tisħiħ tal-awtoritajiet regolatorji nazzjonali li jsaħħu l-produttività għandhom l-għan li jattiraw investiment barrani. Ħafna negozji u SMEs bħalissa għandhom għażliet limitati ħafna għal aċċess għall-finanzjament, fost kundizzjonijiet stretti ta’ kreditu bankarju u n-nuqqas ta’ sorsi alternattivi ta’ finanzjament. L-aċċess għall-finanzjament huwa mxekkel ukoll minn nuqqas ta’ koordinazzjoni fil-ġestjoni tal-istrumenti tal-UE bħal pereżempju l-Fondi Strutturali u ta’ Investiment Ewropej, il-Fond Ewropew għal Investimenti Strateġiċi u l-programmi kompetittivi tal-UE.
            
            
               (12)Is-suq tax-xogħol beda jirkupra fl-2015, iżda l-qgħad għadu għoli. B’mod partikolari, il-qgħad fit-tul u fost iż-żgħażagħ huwa sors ta’ tħassib. Ittieħdu xi miżuri fl-oqsma ta’ politiki attivi tas-suq tax-xogħol u s-servizzi tal-impjiegi pubbliċi. Madankollu, dawn tal-aħħar għad ma għandhomx il-kapaċità biex tintlaħaq id-domanda, sabiex twassal assistenza u konsulenza għat-tfittix ta’ impjieg ta’ kwalità u biex iżommu kuntatt mal-persuni qiegħda mhux reġistrati. Il-pjanijiet biex tissaħħaħ il-kapaċità amministrattiva tas-servizzi pubbliċi tal-impjiegi, inkluż l-ispeċjalizzazzjoni u żieda fin-numru ta’ kunsilliera li jaqdu direttament il-ħtiġijiet tal-konsumaturi, ġew imdewma. L-effikaċja ta' politiki attivi ta' strateġiji għas-swieq tax-xogħol hija limitata minħabba n-nuqqas ta’ monitoraġġ effikaċi tal-kwalità tal-programmi attwali. 
            
            
               (13)Il-parteċipazzjoni taż-żgħażagħ fl-edukazzjoni u t-taħriġ vokazzjonali għadha baxxa u hija karatterizzata minn nuqqas ta’ involviment min-naħa ta’ min iħaddem fl-edukazzjoni tal-istudenti. Madankollu, attwalment qed jiġu implimentati miżuri, f’konformità mal-istrateġija dwar l-edukazzjoni u t-taħriġ vokazzjonali. 
            
            
               (14)Ċipru għandu nuqqas ta' kopertura universali għall-kura tas-saħħa u s-sistema tal-kura tas-saħħa tiegħu ma tipprovdix aċċess adegwat u effettiv għal kura. B’livell baxx ta’ finanzjament pubbliku għal kura tas-saħħa, il-ħtiġijiet mhux issodisfati — minħabba spejjeż kif ukoll il-ħlas mill-but — huma ħafna ogħla minn dawk f’pajjiżi oħra tal-UE. Hemm lok għat-titjib tal-effiċjenza fl-użu tar-riżorsi. Aktar awtonomija għall-isptarijiet pubbliċi u l-ħolqien ta’ sistema nazzjonali tas-saħħa huma fost il-miżuri li tqiesu relevanti, iżda li għadhom ma ġewx adottati, biex titjieb l-adegwatezza u l-kosteffettività tas-sistema tas-saħħa Ċiprijotta.
            
            
               (15)Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika ta’ Ċipru u ppubblikatha fir-rapport tal-pajjiż tal-2016. Din ivvalutat ukoll il-programm ta’ stabbiltà u l-programm ta’ riforma nazzjonali ta’ Ċipru. Din mhux biss qieset ir-rilevanza tagħhom għall-politika sostenibbli fiskali u soċjoekonomika f’Ċipru imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-UE billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet minn 1 sa 5 ta’ hawn taħt.
            
            
               (16)Fid-dawl ta’ din il-valutazzjoni, il-Kunsill eżamina l-programm ta’ stabbiltà u l-opinjoni tiegħu
                  13
                hija riflessa b’mod partikolari fir-rakkomandazzjoni 1 ta’ hawn taħt.
            
            
               (17)Fid-dawl tal-analiżi fil-fond tal-Kummissjoni u ta’ din il-valutazzjoni, il-Kunsill eżamina l-programm nazzjonali ta’ riforma u l-programm ta’ stabbiltà. Ir-rakkomandazzjonijiet tiegħu skont l-Artikolu 6 tar-Regolament (UE) Nru 1176/2011 huma riflessi fir-rakkomandazzjonijiet 1 sa 5 hawn taħt,
            
            
               B’DAN JIRRAKKOMANDA li Ċipru jieħu azzjoni fl-2016 u l-2017 biex:
            
            
               1.Wara l-korrezzjoni tad-defiċit eċċessiv, jirrispetta l-objettiv baġitarju ta' terminu medju fl-2016 u l-2017. Sa tmiem l-2016, jadotta mekkaniżmu vinkolanti li fih ir-rata ta’ tkabbir tal-kumpens ta’ impjegati pubbliċi. Sa tmiem l-2016, jadotta r-riforma orizzontali tal-amministrazzjoni pubblika u l-liġi dwar it-tmexxija ta’ entitajiet li huma proprjetà tal-Istat u jimplimenta r-riforma tal-gvernijiet lokali. Sa tmiem l-2016, jadotta l-leġiżlazzjoni sekondarja biex jitlesta l-qafas baġitarju l-ġdid.
            
            
               2.Sa Ġunju 2017, jelimina l-ostakli għall-implimentazzjoni sħiħa tal-oqfsa ta’ insolvenza u esklużjoni u jiżgura riżorsi adegwati għas-Servizz tal-Insolvenza. Jiżgura sistemi affidabbli u rapidi għall-ħruġ ta’ titoli tal-proprjetà u t-trasferiment ta’ drittijiet ta' proprjetajiet immobbli. Iżid l-effiċjenza u l-kapaċità tas-sistema tal-qrati. Jirriforma l-liġi dwar il-proċedura ċivili.
            
            
               3.Sa tmiem l-2016, jieħu miżuri biex jiżgura tnaqqis fis-self improduttiv u l-valutazzjonijiet preċiżi ta’ kollateral għal skopijiet ta’ proviżjonament. Iżid il-firxa ta’ informazzjoni disponibbli għall-kredituri biex jagħmel ir-reġistru tal-kreditu kompletament operazzjonali. 
            
            
               4.Jelimina l-ostakli għall-investiment, b’mod partikolari permezz tal-implimentazzjoni tal-pjan ta’ azzjoni għat-tkabbir, billi jwettaq il-pjan ta’ privatizzazzjoni u t-tisħiħ tal-awtoritajiet regolatorji nazzjonali. Jieħu miżuri biex iżid l-aċċess għall-finanzjament għall-impriżi żgħar u ta’ daqs medju.
            
         
         
            
               5.Isaħħaħ il-kapaċità tas-servizzi pubbliċi tal-impjiegi u l-forniment tagħhom li jkunu qiegħda fit-tul; itejjeb is-sensibilizzazzjoni għal persuni qiegħda mhux reġistrati. Jadotta leġiżlazzjoni għal riforma tal-isptar u jmexxi bl-implimentazzjoni ppjanata ta’ kopertura universali għall-kura tas-saħħa.
            
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  ĠU L 209, 2.8.1997, p. 1.
               
               
                  
                     (2)
                  ĠU L 306, 23.11.2011, p. 25.
               
               
                  
                     (3)
                  COM(2016) 333 finali.
               
               
                  
                     (4)
                  P8_TA(2016)0058, P8_TA(2016)0059, u P8_TA(2016)0060.
               
               
                  
                     (5)
                  Id-Deċiżjoni ta' Implimentazzjoni 2013/463/UE tal-Kunsill tat-13 ta’ Settembru 2013 dwar l-approvazzjoni ta’ programm ta’ aġġustament makroekonomiku għal Ċipru u li tħassar id-Deċiżjoni 2013/236/UE (ĠU L 250, 20.9.2013, p. 40).
               
               
                  
                     (6)
                  Ir-Regolament (UE) Nru 472/2013 tal-Parlament Ewropew u tal-Kunsill tal-21 ta’ Mejju 2013 dwar it-tisħiħ tas-sorveljanza ekonomika u baġitarja tal-Istati Membri fiż-żona tal-euro li jesperjenzaw jew ikunu mhedda b’diffikultajiet gravi fir-rigward tal-istabbiltà finanzjarja tagħhom (ĠU L 140, 27.5.2013, p. 1).
               
               
                  
                     (7)
                  COM(2015) 690 finali.
               
               
                  
                     (8)
                  COM(2015) 691 finali.
               
               
                  
                     (9)
                  COM(2015) 692 finali.
               
               
                  
                     (10)
                  SWD(2016) 120 finali.
               
               
                  
                     (11)
                  COM(2016) 95 finali.
               
               
                  
                     (12)
                  COM(2014) 494 finali.
               
               
                  
                     (13)
                  Skont l-Artikolu 5(2) tar-Regolament tal-Kunsill (KE) Nru 1466/97.